Papersnake/gushiwen huggingface dataset:
答陈鸣野社友
沈鍊（明代）

十年赤县频为吏，一疏中朝便落官。劳寄音书知梦在，细筹世路念归难。

马蹄最识边沙苦，雁影犹惊塞月寒。词客幸能怜旅况，玉门应为赋生还。
新作小屏
沈辽（宋代）

少年喜读书，偃仰在方床。不知昼日劳，常爱秋夜长。

炯炯户牖明，翳翳灯烛光。我乐自有趣，骅骝步康庄。

道学贵深思，千古浩无方。投机践圣域，所戒怠且狂。

常鄙小人儒，不能志轩昂。蹈袭已陈语，何为浪皇皇。

尔来四十岁，鬓发已如霜。回首念畴昔，此意殊未忘。

曲屏倚方枕，可以寄彷徉。诲言示稚子，朝夕当此强。
薄薄酒二首，并引 其一
苏轼（宋代）

薄薄酒，胜茶汤。粗粗布，胜无裳。丑妻恶妾胜空房。

五更待漏靴满霜，不如三伏日高睡足北窗凉。珠襦玉柙万人祖送归北邙，不如悬鹑百结独坐负朝阳。

生前富贵，死后文章，百年瞬息万世忙。夷齐、盗蹠俱亡羊，不如眼前一醉是非忧乐都两忘。
杏花天 其四 漫兴作
辛弃疾（宋代）

未到山前骑马回。风吹雨打已无梅。共谁消遣两三杯。

一似旧无春意思，百无是处老形骸。也曾头上带花来。
侍郎周公不赴富沙士论推高以诗寄呈
赵蕃（宋代）

人谁不慕直言名，未有保持终不倾。
可使浊泾侵渭水，信于落月见长庚。
要令国有九鼎重，自是身如一叶轻。
常病此风今寂寞，古涂荆棘赖公行。
迎春
卢道悦(一说叶燮)（清代）

律转鸿钧佳气同，肩摩毂击乐融融。
不须迎向东郊去，春在千门万户中。
学独乐园为马都督题
钟芳（明代）

独乐园，岂堪学。乐者惟自知，学之非直乐。玉堂先生用意深，惜此名将守空漠。

昔年幽蓟控边陲，诘戎养士多雄略。碧草频蒐虎豹闲，雕弧仰射鹙鸧落。

士知颇牧堪倚仗，赤心誓死吞胡貉。自从抗疏逆天听，秋影寒江吊孤鹤。

主客俱忘竹有阴，卷舒无意云依壑。生平义气舆论归，剡荐几番腾隼鹗。

东南名胜帝业基，分典兵枢副攸托。况今虏情日叵测，籍名贡献恣侵掠。

狼红暂熄未足恃，所贵良猷得英霍。拊髀方廑旰食忧，殊才那得甘藜藿。

玉符临塞策奇勋，奴虏怛威长远却。长远却，壮士歌，金城千里高嵯峨。

世恩图报死不恨，岂学寒士耽丘阿。独乐园，重回首，瓮头已酿长春酒。
春初雪寒独处斗室
王棨华（清代）

斗室栖迟别觉宽，日消楮墨度春寒。迂愚应与浮名淡，蹇劣焉春世路难。

一物无求常自得，百年有限但相安。居心愿学卫公子，事事胥教说苟完。
和刘原父澄心纸
欧阳修（宋代）

君不见曼卿子美真奇才，久已零落埋黄埃。
子美生穷死愈贵，残章断藁如琼瑰。
曼卿醉题红粉壁，壁粉已剥昏烟煤。
河倾昆仑势曲折，雪压太华高崔嵬。
自从二子相继没，山川气象皆低摧。
君家虽有澄心纸，有敢下笔知谁哉。
宣州诗翁饿欲死，黄鹄折翼鸣声哀。
有时得饱好言语，似听高唱倾金罍。
二子虽死此翁在，老手尚能工翦裁。
奈何不寄反示我，如弃正论求俳诙。
嗟我今衰不复昔，空能把卷阖且开。
百年干戈流战血，一国歌舞今荒台。
当时百物尽精好，往往遗弃沦蒿莱。
君从何处得此纸，纯坚莹腻卷百枚。
官曹职事喜闲暇，台阁唱和相追陪。
文章自古世不之，间出安知无後来。
巫山高
罗颀（明代）

巫山高，犹可陟。
江之永，限南国。
我欲西游，谁为泛舟？我陆无舆，我行安休？翩翩悠悠。
郁郁阳台，霭霭朝云。
有所思，思美人。
美人不可见，猿狖今为群。
猿狖隐尔形，鸣声还独闻。
黯山谷，惨晨昏。
泫予泪，盈衣巾。
嗟彼嗷嗷愁杀人。
鼓吹曲辞 芳树
沈佺期（唐代）

何地早芳菲？宛在长门殿。夭桃色若绶，秾李光如练。

啼鸟弄花疏，游蜂饮香遍。叹息春风起，飘零君不见。
青青间青青
曾巩（宋代）

青青间青青，尽望密如罅。
风柔声自和，草缛阴可藉。
游蜂不暂去，啼鸟时独下。
缭墙隔深园，高枝出虚榭。
贵人无余事，欢言持玉斝。
茅檐亦自好，吾庐四如画。
故人傥可迟，倒屣不辞迓。
谢江倅
徐积（宋代）

病叟在所收，越已为高义。就而饮食之，盛具烦亲致。

让榻行殊礼，朋酒代贿币。非徒追古风，兼使奉时祭。
早行有感
许珏（清代）

生年三十四，未尝离庭闱。四年游虞山，间月辄一归。

我母生我晚，拊我如婴儿。饮食必加询，冷暖为护持。

一从出门来，水陆疲奔驰。水行畏风波，陆行苦崎岖。

夜半坐车辕，冷露湿衣裾。驱蹇入水中，月黑流声嘶。

深浅不可辨，呼吸蹈危机。日午行未息，面汗皆尘缁。

欲饮不得饮，忍饥不言饥。傥体慈亲心，见此将何如。

日暮暂解装，挑镫作家书。儿行皆坦途，儿安母勿虞。
呈梅村先生
赵潜（清代）

娄水龙门未易亲，休官无过隐之贫。苍梧往事馀双泪，白首名山只一人。

鸥鸟欲分高士席，梅花能伴苦吟身。投闲自是千秋计，落日寒江理钓缗。
秋宿鹤林寺
崔涂（唐代）

步步入林中，山穷意未穷。偏逢僧话久，转与鹤栖同。

烛焰风销尽，兰条露湿空。又须从此别，江上正秋鸿。
句
高似孙（宋代）

晋书好传偏安石，唐世诸人且乐天。
莺二首 其一
韩维（宋代）

春风摇动叶阴低，上下林间弄暖晖。似惜清音知者少，孤吟不尽又惊飞。
闻同官会碧沚用出郊韵三首
吴潜（宋代）

碧沚堂前瞰水官，只应唤作玉壶看。
颇闻秩秩玳筵展，莫遣匆匆银烛残。
酒付别肠宁怕窄，诗由广舌不忧乾。
老夫孤坐三更月，欲往从之良独难。
送孙民瞻之广西帅阃照磨
刘崧（元代）

蔚蔚城闉柳，长条当路岐。行人服王命，策马厉所之。

登高望群山，马鸣风正悲。天连江广交，云隐湖湘湄。

向西有大府，冠盖何逶迤。分阃控百蛮，元戎总前麾。

简书岂不畏，舒卷在所持。忾彼猺獠徒，椎跣恒蚩蚩。

丝毫苟失御，雠杀相纷披。闻君去参幕，道路今衍夷。

两江动晴色，八桂含春姿。王爵有优劣，官资无崇卑。

烈烈塞上笳，泠泠月中吹。感激丈夫气，岂不在边陲。

圣人重文德，斯道贵抚绥。慎尔录边勋，勉为古人思。
衡阳道间即事
李曾伯（宋代）

衡山九十里衡阳，风物熙然冠楚乡。
古木千章屯翠幄，小溪数曲卧天梁。
雨蔬旋摘充庖美，社酒新篘透瓮香。
村舍春长无一事，门前车马任渠忙。
吴斗南架阁求梦芳亭诗
周必大（宋代）

枕中莫问熟黄粱，梦里何妨集众芳。
芸省翻书慵辟蠹，兰闱起草会含香。
古意四首 其三
周密（宋代）

正色无妩媚，大道无狭斜。所以松柏姿，不作桃李华。

朱弦已久寂，蛙黾徒相誇。怀哉古之人，此意尤可嗟。
晚泊兰清江
叶菁（明代）

九派江流荡远空，夕阳斜影在孤蓬。尽抛世事浮云外，犹忆家乡暮雨中。

弱柳垂条生暖翠，落花飞片带残红。钟声忽起来何处，野寺前山一径通。
八声甘州（寿萧帅参·九月廿三）
杨守（宋代）

问梅边消息有还无，似微笑应人。道近来别有，相家一种，叶叶都新。趁得嫩寒轻暖，七日小阳春。一点和羹意，来做生辰。

锦绣香中开国，向绮霞洞里，暂寄闲身。欠朝家多少，未了底经纶。便如何、偷闲去得，也须烦、妙手略调钧。归来也，恨寻棋局，点检园椿。
西山桐十咏·桐花
陈翥（宋代）

吾有西山桐，桐盛茂其花。
香心自蝶恋，缥缈带无涯。
白者含秀自，粲如凝瑶华。
紫者吐芳英，烂若舒朝霞。
素奈亦足拟，红杏宁相加。
世但贵丹药，夭艳资骄著。
歌管绕庭槛，翫赏成矜夸。
倘或求美材，为尔长所嗟。
过临安海会寺东长桥有怀苏文忠公
张镃（宋代）

竦踊峰环碧玉城，乱蝉争送夕阳明。飞桥预快登山足，坏塔遥增吊古情。

陈迹几年惊梦幻，清文随处振英茎。胡床等到三更看，閒过桐乡或驾鲸。
公无渡河·公乎渡河不可航
孙嵩（宋代）

公乎渡河不可航，年既老，
智则童。临流径渡何伥伥，
夫岂有急须自亡。前无掣，
后无挤，且无迹捕至尔门，
未至东市之诛磔死如牛羊。河流在前白日光，
谁以锦覆河流黄。公不见河源夭矫落崑崙，
悬天注地千里强。飞奔突入中原疆，
一击无有完堤防。跳蹴后土舂穹苍，
公懵视之行康庄。掉臂而往无褰裳，
不能驭风骑气奚为狂。河之流汤汤，
鲲鲸之恶未可量。长戈为鳍锯为尾，
刀崖斧窟镵牙张。公其以身委饥肠，
人生无难死足伤。以饥寒死骨犹藏，
棺槨送尔松柏冈。何必为河之鬼冯夷乡，
其下浊泥出无梁。何不相蹙公自僵，
奈何乎箜篌之音河水旁。
满江红（席间和洪舍人兼简司马汉章太监）
辛弃疾（宋代）

天与文章，看万斛、龙文笔力。闻道是、一时曾赐，千金颜色。欲说又休新意思，强啼偷笑真消息。算人人、合与共乘鸾，銮坡客。

倾国艳，难再得。还可恨，还堪忆。看书寻旧锦，衫裁新碧。莺蝶一春花里活，可堪风雨飘红白。问谁家、却有燕归梁，香泥湿。
十二连桥 其一
陈启佑（清代）

十二长虹碧汉通，鞭丝帽影借匆匆。好风为扫尘沙去，收拾湖光到眼中。
怀古三首 其三
林大钦（明代）

陶公在园田，而无人世喧。时赖好事者，载酒相与还。

有时发清好，高歌黄唐言。身名渺不营，好爵何足论。

世事乱如麻，结绶生烦冤。逍遥观所尚，庶令古道存。
喜食新麦
舒岳祥（宋代）

乱后归田好，残生似可延。
余花恋余景，新麦起新烟。
亩浍藏科斗，园林带杜鹃。
妻孥共甘苦，一醉慰饥年。
金盏子·赋秋壑西湖小筑
吴文英（宋代）

卜筑西湖，种翠萝犹傍，软红尘里。来往载清吟，为偏爱吾庐，画船频系。笑携雨色晴光，入春明朝市。石桥锁，烟霞五百名仙，第一人是。
临酒论深意。流光转、莺花任乱委。泠然九秋肺腑，应多梦、岩扃冷云空翠。漱流枕石幽情，写猗兰绿绮。专城处，他山小队登临，待西风起。
挽柳斋陈公四首
刘克庄（宋代）

受学龙图老，于今五十春。
常为惊坐客，不比扫门人。
荐我烦金口，酬公盍漆身。
自怜双鬓秃，扶惫演恩新。
禅人并化主写真求赞
释正觉（宋代）

白发星星，骨癯气清。
雪浸山嵂屼，秋在水渟泓。
流琥珀兮涧松老，射珊瑚而波月明。
影落大千去也，何妨触处峥嵘。
初夏六首 其二
方回（元代）

梅熟枇杷肥，山寒更衲衣。爨童锄菜去，饥雀入厨飞。

湖海归来晚，亲朋乱后稀。可容无定力，事事与心违。
南原望汉宫
陈䞇（明代）

汉宫犹有昔时名，落日荒郊望去平。白鸟遥从烟际没，绿芜多向雨中生。

川原不尽登临意，今古徒兴感慨情。金殿玉楼俱寂莫，青山依旧片云横。
越问·越纸
孙因（宋代）

系剡藤之为纸兮，品居上者有三。
盖筱簜之变化兮，非藤楮之可参。
在晋而名侧理兮，储郡库以九万。
曰姚黄今最显兮，蒙诗翁之赏谈。
加越石以万杵兮，光色透於金版。
近不数夫杭由兮，远孰称夫池茧。
半山爱其短样兮，东坡耆夫竹展。
薛君封以千户兮，元章用司笔砚。
数其德有五兮，以缜滑而为首。
发墨养笔锋兮，性不蠹而耐久。
惜昌黎之未见兮，姓先生而为楮。
使元舆之及知兮，又何悲剡藤之有。
客曰微哉越纸兮，有大造於斯文。
然世方好纸而玉兮，又乌知乎此君。
谒二妃庙
宋之问（唐代）

还以金屋贵，留兹宝席尊。江凫啸风雨，山鬼泣朝昏。
踏雪
赵汝燧（宋代）

玉壶一色天漫漫，乱雪飞春减却寒。屑琼筛瑰塞宇宙，柳絮如拳辊作团。

却愁花木不禁冷，携筇问讯遍玉栏。老柯樛枝幸亡恙，红苞半吐怯牡丹。

更怜脩竹压欲折，扶持敲撼声珊珊。似醉忽醒僵忽立，森然再植青琅玕。

群儿幻出两狮子，顷刻堆削了不难。手持朱橘炯电眼，并刀巧剪金铃安。

老夫童心也自爱，卷帘移坐忍冻看。一杯暖寒不可再，饥肠转雷未朝餐。
观范阳递俘
储光羲（唐代）

北河旄星陨，鬼方獮林胡。群师舞弓矢，电发归燕墟。

皇皇轩辕君，赞赞皋陶谟。方思壮军实，远近递生俘。

车马践大逵，合沓成深渠。牧人过橐驼，校正引騊駼.

烈风朝送寒，云雪霭天隅。草木同一色，谁能辨荣枯。

四履封元戎，百金酬勇夫。大邦武功爵，固与炎皇殊。
赠丁相士
楼钥（宋代）

相形何似且论心，眼力工夫见浅深。
古怪清奇任君说，灵台一片若为寻。
和司空曙、刘昚虚九日送人
孙昌胤（唐代）

京邑叹离群，江楼喜遇君。开筵当九日，泛菊外浮云。

朗咏山川霁，酣歌物色新。君看酒中意，未肯丧斯文。
送钤辖馆使王公二首 其二
张靖（宋代）

玉勒嘶风出锦城，山光野色助离情。行行莫倦神华远，芳草连云伴去程。
闰月二十日离玉山八月到馀干易舟又二日抵鄱阳城追集途中所作得诗十有二首 其三
赵蕃（宋代）

岸尽催撑渡，风横促解桥。传闻记常岁，伟观得今朝。

时有疏钟度，谁云隔岸遥。明当绝溪去，应为好山招。
宝祐二年皇子冠二十首 其二十
郊庙朝会歌辞（宋代）

爱始于亲，圣尽伦兮。元子冠字，邦礼成兮。天步舒徐，皇心宁兮。

家人之吉，亿万春兮。
连日至瞿唐谒白帝祠登越公三峡堂徘徊览古共成十二绝 其八 赤甲
王十朋（宋代）

赤甲城连白帝城，子阳曾向此屯兵。区区板筑徒劳耳，尚赤由来是汉营。
浙西宪台夏夜听雪江徐天民琴
李龏（金朝）

火天月满绣衣庭，秋思从君指下生。莫怪老怀眠不得，七弦弹出蟹行声。
春日游慈恩寺寄畅当
耿湋（唐代）

浮世今何事，空门此谛真。死生俱是梦，哀乐讵关身。

远草光连水，春篁色离尘。当从庾中庶，诗客更何人。
金童捧露盘
姬翼（元代）

梦幻阎浮，舍故趋新，倏忽化机潜换。天地一丘墟，会心冥冲漠，潜云舒卷。寄迹虚舟，鉴形止水，风激游丝断。空玉宇无尘清澈，混物我冤亲，相忘鹏＊。镇樗散。此际＊食鹑居，逍遥游宴。闻乎无声，视无色，罢金＊去膜，作空花观。窗户有余清，泯人牛踪迹，素华明焕。胜概幽遐，洞灵缥缈，直许群真玩。步坦途，摇头拊臂，到醉乡，胜入高阳池馆。世情远。浮生瞬息归来晚。
送王季海敷文赴闽漕
喻良能（宋代）

铁冠慷慨老臣风，谏纸雍容补衮功。
久以精忠简天上，暂将和气到闽中。
和宿牛山馆
苏颂（宋代）

孤村四望百重山，使节相陪北度关。
休叹光阴怀往昔，且看岩石自斓斑。
峡江龙祠
赵汝绩（宋代）

坐占山回抱，平看水怒流。
丹青今古像，香火往来舟。
石插青莎岸，云横夕照楼。
扬灵相恐动，巫觋有深谋。
新春饮汤涧松宅
区越（明代）

莫问今年与去年，此身老健即神仙。芳辰美景须行乐，野蔌山神不费钱。

每放高怀中酒后，休将閒话向人前。白头底用修边幅，花下相逢共醉眠。
枫桥
汤仲友（宋代）

出城才七里，地僻罕曾守。
孤塔临官路，三门背运河。
钟鸣惊宿鸟，墙矮入渔歌。
醉里看题壁，如今张继多。
客中风雨述怀 其一
金涓（元代）

溪南连日雨昏昏，客况难禁不出门。山岳阴风灵气伏，江湖秋水怒涛奔。

乘槎久待无边使，忧国徒怀奉至尊。自起高歌看宝剑，大哉吾道许谁论。
偈颂二十四首
释智遇（宋代）

一人要贫贫不得，一人要富富不得。
要知贫富不相当，且请各归本位立。
苏武慢 下第时作以下共四首
陈霆（明代）

竿袅长虹，钩弯新月，几向禹门垂钓。掣碎鳌头，踏翻桃浪，壮志已乖年少。

龙虎飞腾，风雷际运，梦想玉堂书诏。挺乌纱、豪气填胸，长剑欲摩天表。

回首处、数亩苍烟，半窗红日，依旧野花啼鸟。登山临水，弄月吟风，舒啸响惊云杪。

雪案经书，萤窗灯火，历览古今俱了。看明年、雷动皇都，驰马杏园春晓。
送刘道士之山阴阅藏书四首
章甫（宋代）

破屋频来叩户，残尊俄惜离群。
挥翰他时说我，围棋暇日思君。
白纻词
叶适（宋代）

有美一人兮表独处，陟彼南山兮伐寒纻。挑灯细缉抽苦心，冰花织成雪为缕。

不忧绝技无人学，只愁不堪嫁时著。郑侨吴札今悠悠，争看买笑锦缠头。
重过华阴马上口占寄李君锡王懿臣薛师政三漕
刘敞（宋代）

三岁重过二华间，衰年弥觉厌尘喧。自知碌碌初无补，正是纷纷不惮烦。

江壁向来忧郑客，鼎湖今日望轩辕。修门渐近翻鸣咽，满面风埃涕泪痕。
新晴
薛季宣（宋代）

起人舒惨作阴晴，九十春光祇雨零。宿草未萌波漠漠，落花归尽叶青青。

风生远峤衔明月，雾潋长江吐涨汀。天意乍回心自广，片时云路觉无形。
访竹溪呈孟节兼有怀熙道
石介（宋代）

到头泉石是吾家，坐石听泉日已斜。
一片青衫非富贵，千行绿竹好生涯。
君曾览照头皆雪，我试看书眼亦花。
便好结为山伴侣，教他夔益佐勋华。
赠刘梦胥黄门
董其昌（明代）

中垒声名重夕郎，十年江海又班行。金锥抗疏千秋论，玉尺量才万丈光。

辽左羽书飞赤白，甘陵龙战洒玄黄。忧天亦有群公疏，共道时艰倚召方。
羞墓
沈与求（宋代）

富贵因人德未酬，绣衣归去竟何求。荒坟三尺斜阳里，千古徒增女子羞。
台城路（迁居）
张炎（宋代）

桃花零落玄都观，刘郎此情谁语。鬓发萧疏，襟怀淡薄，空赋天涯羁旅。离情万缕。第一是难招，旧鸥今雨。锦瑟年华，梦中犹记艳游处。

依依心事最苦。片帆浑是月，独抱凄楚。屋破容秋，床空对雨，迷却青门瓜圃。初荷未暑。叹极目烟波，又歌南浦。燕忽归来，翠帘深几许。
指云琼岛卷庆熊司理尊人七十
王弘诲（明代）

司理黄堂爱日妍，麒麟双美画图传。棠阴荣署二千石，莱彩亲图七十年。

南海芝英供宝鼎，东方桃实荐琼筵。熊轩旦夕来丹陛，凤藻联翩下锦笺。
丁卯秋八月奉檄住嘉兴先福寺
释行海（宋代）

无端檄下白云中，水国迢迢宋梵宫。
草入空斋随意绿，花开野地向人红。
夕阳每感皈巢鸟，秋色偏怜出塞鸿。
一个闲身闲不彻，风霜添得鬓成翁。
上陈县尹二首
刘应李（宋代）

旧尹龚熊负令名，至今天日共清明。
案头未有人称屈，村里全无吏敢行。
满院茶香敲句稳，一帘花影韵琴清。
后之学者谁其似，又说陈公政有声。
颂古九首
释普信（宋代）

当时卞璧亲持献，未遇徒然更再三。
折苇渡江江上水，滔滔今古色如蓝。
奉寄宫保大司徒余公时总督北征
程敏政（明代）

授钺频年向北陲，又看殊锡下彤墀。诏书疾置飞黄马，喜色遥占太白旗。

寰海群黎应遍德，尚方新爵待班师。有臣文武天王圣，听奏周宣六月诗。
题看山读画楼
张襄（清代）

一路风光引，登楼喜欲仙。青山人读画，翠竹客参禅。

雨气奔颓壁，雷声吼怒泉。故乡何处是，遥指白云边。
忆王孙·刺桐花底是儿家
纳兰性德（清代）

刺桐花底是儿家，已拆秋千未采茶。睡起重寻好梦赊。忆交加，倚著闲窗数落花。
江城梅花引 枕屏
丘崇（宋代）

轻煤一曲染霜纨。小屏山。有无间。宛是西湖，雪后未晴天。

水外几家篱落晚，半开关。有梅花、傲峭寒。

渐看。渐远。水弥漫。小舟轻，去又还。野桥断岸，隐萧寺、□出晴峦。

忆得孤山，山下竹溪前。佳致不妨随处有，小窗闲，与词人、伴醉眠。
苏州十咏其七·太湖
范仲淹（宋代）

有浪即山高，无风还练静。
秋宵谁与期，月华三万顷。
次韵张季长正字梅花
陆游（宋代）

倚桥临水似催诗，戏伴鹅黄上柳丝。
万里西湖惊断梦，二年东阁忆幽期。
插瓶直欲连全树，簪帽凭谁拣好枝？一味凄凉君勿叹，平生初不愿春知。
读陈拾遗集
陆龟蒙（唐代）

蓬颗何时与恨平，蜀江衣带蜀山轻。

寻闻骑士枭黄祖，自是无人祭祢衡。
初晴
张慎言（明代）

岂不念摇落，中怀无所名。
愁非缘滞雨，喜却为新晴。
夕照佳难久，秋高响易生。
少年当此日，襟抱积空盈。
寄胡雪江
何应龙（宋代）

借得官亭小似船，六桥风月友三贤。
芙蓉未发荷花老，一点诗情若个边。
访滕贤良邂逅周察推同饮池上
韩淲（宋代）

春风杂花池，宾主两相视。落日忽已晴，洗盏可无醉。
观心
释文珦（宋代）

坐石夜观心，心明亡众覆。
一沼水涵秋，千山月如昼。
新辟小室自适
韩淲（宋代）

扫除闲室置书琴，偃仰之间万古心。饭了欠伸因小憩，睡馀消古得孤斟。

辉辉白日回初暑，拂拂清风动晚阴。门巷喜无车马至，傍檐时自听鸣禽。
长文再作复次韵
范成大（宋代）

渚蒲汀蓼得霜残，归客思家不计寒。喜鹊门前人一笑，绝胜风色候长干。
酒泉子·春色融融
冯延巳（五代）

春色融融，
飞燕乍来莺未语。
小桃寒，垂杨晚，玉楼空。
天长烟远恨重重，
消息燕鸿归去。
枕前灯，窗外月，闭朱栊。
箱根玉泉楼
林朝崧（清代）

山拥楼前后，水随山短长。水声疑急雨，日色易斜阳。

入浴灵泉煖，踏歌瑶草芳。烟云足供养，吾欲住仙乡。
送王公济归武昌歌
李东阳（明代）

武昌何雄哉，高藩巨镇天为开。舜遣神功下疏凿，始见长江大汉衮衮从空来。

连山崩腾若奔马，三十六矶水如泻。平川渺渺原茫茫，瞥视孤城如一瓦。

英雄割据三千年，圣代乾坤尽陶冶。翚飞井络周，沓乎其间不独帆樯往来者。

吾尝南游吴，西入楚，登胭脂，望鹦鹉。夜月山横赤壁坡，晴沙日射黄金浦。

是时怀故乡，吊前古，吴周黄，晋陶庾。奸如曹瞒猥黄祖，馀子碌碌安足数。

方今脩文复偃武，家诗书，士冠组。地灵人杰真快睹，予独无能愧乡土。

王君磊落人中豪，十年书剑随游遨。抚挥七怨动流水，点染万象归秋毫。

有时纵笔作词赋，出入经史窥风骚。岂徒文思比唐勃，应遣颂声如汉褒。

南宫四举不一荐，骏马未脱盐车劳。君今拂衣去，京阙瀛海浩荡蓬山高。

高歌向空空宇阔，白日鼓枻凌风涛。昔作凤朝阳，今为鹤鸣皋。

携手欲止之，江流正滔滔。丈夫离别各有志，不学世上儿女声嗷嗷。

赠君明月为钩虹作线，归向江头掣巨鳌。
墙上草
殷再巡（清代）

纤纤墙上草，日出犹青青。须臾朝露乾，憔悴不欲生。

却顾东墙下，向日何其荣。托根幸得所，雨露皆有情。

秋尽或就衰，春到还发萌。荣枯虽有数，栖托焉可轻。
游七星岩
黄行著（明代）

潦倒归来忆石莲，喜随仙侣入壶天。尘心半落飞云外，道气遥壶北斗前。

丹灶伏蝉虚候火，洞门鸣鹤破晴烟。野花莫笑游人醉，一别山溪四十年。
重过红泉
林亦之（宋代）

忆昔嘈嘈来拜经，秋灯秋雨苦吟声。
如今秋雨秋灯夜，大半当年犹未生。
钓台歌
范梈（元代）

吾慕严子陵，隐居富春山。故人乘六龙，身随鱼鸟闲。

羊裘大泽雪在须，忽来导从入皇都。掉头不受谏大夫，高风逸节何代无？

慎勿沧浪轻钓徒。
和吴仲庶寄吴瑛比部安道之子壮年致政归隐蕲
司马光（宋代）

负米承亲愿已赊，耻随鸡鹜啄泥沙。
一朝投绂真高士，万卷藏书旧世家。
齿发未衰非药物，山林不返为云霞。
庞眉尚有郎潜者，徇禄忧生直可嗟。
西江月·十指嫩抽春笋
惠洪（宋代）

十指嫩抽春笋，纤纤玉软红柔。人前欲展强娇羞。微露云衣霓人。最好洞天春晚，黄庭卷罢清幽。凡心无计奈闲愁。试拈花枝频嗅。
赋得鍊云生水得生字五言八韵
吴敦仁（清代）

禁丙祈壬候，良苗望泽诚。云能将雨鍊，水不待金生。

律吕还宫理，阴阳铸物情。无心兴岳出，有力挽河倾。

地觉屯膏久，天须补石成。蒸来浓墨色，化作碎珠声。

酝酿归鸿运，滋濡慰扈耕。淮南存妙解，两大奥机呈。
元颜书院用钱给事韵
顾璘（明代）

元颜惊代杰，精爽结灵云。运屈英雄力，山垂琬琰文。

皇图天自远，世变雪徒纷。倚杖看碑客，悽然仰德芬。
疏山仁禅师赞
释德洪（宋代）

三支习气，其毒炽然。熏烝识心，盘屈纠缠。众生不明，横生疑怖。

盘然见之，辄自惊仆。空花世间，本离生灭。廓然十方，露其窘穴。

唯矬师叔，是大幻师。与夺万法，自在娱嬉。乃知大千，皆公戏具。

手中木蛇，是曹家女。
四月六日出张家湾有寄
薛雍（明代）

平芜南望海天云，回首京华忆故人。梦底依然言在耳，别来空有泪沾巾。

关河迢递愁多难，岁月栖迟欲代轮。偏是故园风景好，江门垂钓浪花新。
布袋赞 其二
释法薰（宋代）

辞兜率，混凡尘。闭眼昨夜，肚里惺惺。何如起来，提却拄杖子，东行西行，忽然等看个人。
和石湖居士范至能与周子充夜游石湖松江诗韵
杨万里（宋代）

石湖醉眼小太空，乌纱白紵双鬓蓬。
翰林来从昭回上，满袖天香山水中。
青山半边日欲没，珠宫涌出初圜月。
两仙一棹软琉璃，碎撼广寒桂花雪。
中流浪作凛不回，两手播洒千银堆。
不知浩浩洪流後，曾有慈游奇特来。
古人今人烟一抹，谁煎麟角续弦绝。
一生句里万斛愁，只白秋来千丈发。
送罗生伯达升国学
唐文凤（明代）

梧桐生高冈，绿叶何葳蕤。所托既得地，畅茂谅亦宜。

醴泉溉其既，甘露濡其枝。凤凰鸣哕哕，朝阳影离离。

谐和五音具，孕材良且奇。神灵不敢惜，哲匠频顾之。

斲成美琴瑟，登歌清庙时。罗生秀而整，有若碧梧姿。

持此欲安往，伥伥求所知。论心必有遇，世岂无钟期。

何当献天子，再歌南薰诗。
凌云见桃花
张嵲（宋代）

旷却相随不相识，主翁翻作白头新。
桃花未见不曾失，拈出还成埋没人。
偈倾一百三十三首
释法薰（宋代）

饱丛林，没量汉，
法战当先，清机历掌。
假饶千佛出头，也下一槌定当。
湖村八景 其四 十亩桑畦
徐搢珊（清代）

从今开辟北湖庄，种树曾传养树方。欲为一身谋衣帛，好将十亩尽栽桑。

青分嫩叶供蚕食，绿发新阴任蝶狂。行与子还行与逝，闲闲泄泄乐羲皇。
跋恩上人诗
牟巘五（宋代）

把断风光不许通，坐天目顶月明中。
下方雷作婴儿叫，莫是山僧耳太聪。
同元美与诸比部早夏城南放舟 其一
李攀龙（明代）

岂悟风尘客，还能汗漫游。天涯唯短发，海内此扁舟。

宦迹清时劣，人才画省优。百年浑绿醑，一日且沧洲。
早秋宴张郎中海亭即事（一作孟浩然诗）
卢象（唐代）

邑有弦歌宰，翔鸾狎野鸥。眷言华省旧，暂滞海池游。

郁岛藏深竹，前谿对舞楼。更闻书即事，云物是新秋。
金陵三首
李白（唐代）

晋家南渡日，此地旧长安。
地即帝王宅，山为龙虎盘。
金陵空壮观，天堑净波澜。
醉客回桡去，吴歌且自欢。

地拥金陵势，城回江水流。
当时百万户，夹道起朱楼。
亡国生春草，王宫没古丘。
空余后湖月，波上对瀛州。

六代兴亡国，三杯为尔歌。
苑方秦地少，山似洛阳多。
古殿吴花草，深宫晋绮罗。
并随人事灭，东逝与沧波。
宿无为观
元结（唐代）

九疑山深几千里，峰谷崎岖人不到。山中旧有仙姥家，

十里飞泉绕丹灶。如今道士三四人，茹芝炼玉学轻身。

霓裳羽盖傍临壑，飘飖似欲来云鹤。
次韵尧卿兄诗酒中兴三首 其一
葛胜仲（宋代）

可惜虚行淮汴路，不忧无继是巴笺。任贫任病须欢伯，更拙更慵犹短篇。

好拉嘉宾倾若下，剩钩华藻染由拳。离群他日乖觞咏，马腹何因更及鞭。
童丱须知 其四
史浩（宋代）

贫家何事苦劳心，终岁经营一布衾。男女夫妻同盖覆，依然冰冷过更深。
南乡子·楼台里
吴某（宋代）

楼台里、东风淡荡。
菩萨蛮 其二 幽愤
左锡嘉（清代）

蜀山一抹伤心碧。苕苕亲舍南云隔。头白泣孤雏。双双泪眼枯。

问天天不语。炼石将安补。月黑夜漫漫。霜风刺骨寒。
次韵酬宋伯潜三首
廖行之（宋代）

诗坛得隽敌无强，独立南丰一瓣香。
我欲句中闻妙法，君应肘后出神方。
陶鎔景色春长好，流转风光物自忙。
珍重三薰更三沐，全胜汤饼试何郎。
题晏国师喝水岩
赵与滂（宋代）

古砖出唐井，豫识国师名。
於此坐禅处，喝回流水声。
如何神晏塔，移作李纲茔。
见说山中石，不平空自鸣。
乌夜啼
张祜（唐代）

忽忽南飞返，危丝共怨凄。暗霜移树宿，残夜绕枝啼。

咽绝声重叙，愔淫思乍迷。不妨还报喜，误使玉颜低。
清平乐（和晁倅）
王安中（宋代）

花时微雨。未减春分数。占取帘疏花密处。把酒听歌金缕。

斜风轻度浓香。闲情正与春长。向晚红灯入坐，尝新青杏催觞。
新兴
释法具（宋代）

老子爱江水，江面开竹门。江流竹影薄，子细见前村。
次韵周与能
李兼（唐代）

坠绪今如线，遗书尚满床。
功名两蜗角，世路几羊肠。
癖有登山屐，贫无在笥裳。
故人应见念，莫遣字稀行。
好女儿 集双声小名
龚翔麟（清代）

小小腮唇。细细腰身。合怜怜、翻唤般般丑，一心心斗草，约虫虫伴，住住红轮。

秀秀残蛾双绿，山山远、盼真真。学香香、扇底轻轻啭，待星期七七，莲莲池上，事事宜人。
崖儿城古车师之地后为交河县
陈诚（明代）

沙河二水自交流，天设危城水上头。
断壁悬崖多险要，荒台废上几春秋。
羌儿走马应辞苦，胡女逢人不解羞。
使节直穷西域去，岸花堤草莫相留。
谢邵仲才惠滴乳香
叶颙（元代）

海南烟树饱风霜，老树脂膏臭味芳。露湿未乾秋月白，风吹不断莫云长。

团团良玉寒生彩，颗颗骊珠夜吐光。得尔价须增百倍，指挥檀麝合称王。
阆州奉送二十四舅使自京赴任青城
杜甫（唐代）

闻道王乔舄，名因太史传。如何碧鸡使，把诏紫微天。

秦岭愁回马，涪江醉泛船。青城漫污杂，吾舅意凄然。
题琴台
韩绛（宋代）

车骑拥客安在哉，绮琴何事有遗台。
当时卒困临邛辱，异日宁知谕蜀才。
园令官閒多病后，茂陵书奏{左亻右多}心开。
文章火{左臽右炎}留千古，陈迹犹存尚可哀。
见牡丹呈诸友
袁甫（宋代）

从来洛花天下最，姚黄魏紫尤奇异。
坐令百花失颜色，唤作国香谁是对。
十年之前来新安，阅尽妖娆兴欲兰。
晚得一枝睡露蝉，分明好似画中看。
人世匆匆驹过隙，重游正值春三月。
园丁折得数盘来，旋买甆谩成列。
殷红照日更嫣然。轻素含风玉色鲜。
中有杨妃曾一捻，咄哉尤物累天全。
我今褰惧问疾苦，皇华那受妖花污。
掷置道旁何足惜，亦如佞人吾所恶。
顿使心胸和且平，况闻麦陇香气腾。
处处一犁春雨足，家家合掌庆丰登。
寄孙正之二首
曾巩（宋代）

两人怀抱喜相投，初得青山一日游。
已听高文吟太古，更开昏眼洗清流。
共寻素壁题皆遍，欲去红桥钓始休。
回首至今嘉兴在，梦魂犹拟奉觥筹。
勉子瞻失干子二首
苏辙（宋代）

人生本无有，众幻妄聚耳。
手足非吾亲，何况妻与子。
偶来似可乐，强作室家喜。
忽去未免悲，欣成要矜毁。
君家两岁儿，毕竟何自始。
变化违初心，涕泗剧翻水。
吾侪近始悟，造物聊复试。
道力竟未完，聪明信难恃。
破甑不复顾，彼无爱甑心。
弃璧负赤子，始验爱子深。
诚知均非我，胡为有不能。
一従三界游，久被百物侵。
朝与喜怒交，莫与宠辱临。
四物皆不胜，生死独未曾。
不经大火烧，孰为真黄金。
弃置父子恩，长住旃檀林。
古渔父词十二首
王铚（宋代）

船子禅师意未平，万波要喻境中情。
鱼寒不食清池钓，何处归舟有月明。
题扬州琼花观
茅大方（明代）

秦山楚水路迢迢，不道琼花乱后凋。
鹤背仙游清梦远，月明谁度紫鸾箫。
绝命词四首（甲寅病中自志）
文震亨（明代）

十年浪迹五湖涯，历落蓬门白帢斜。
巴蜀杜鹃新帝鸟，洛阳魏紫旧妃花。
无情出岫云成我，到处飘萍雪是家。
客梦萧然关塞远，西园掷否绿沉瓜。¤
铜雀砚
赵文（宋代）

老瞒智计笼天下，歌舞未终铜雀夜。
可怜用破一生心，不及当时台上瓦。
屑金作瓦费精神，那知身后旋成尘。
流传千百僅一二，付与所不知何人。
快阁仙人谀墓得，品题更费东坡墨。
研磨辛苦政未休，怜尔何年返真宅。
摩挲岁月白发生，建安七子俱雕零。
安得春醪三万斛，醉来快写短歌行。
寄题朱元晦武夷精舍十二咏 其二 仁智堂
杨万里（宋代）

学子可怜生，远来参老子。仁智若为谈，指似秋山水。
宫词三十三首
曹勋（宋代）

南山迎座晓云开，阊阖风迟绝点埃。
受职百神知有象，会稽春色过江来。
时宰生日乐章七首 其六 泰一徕章第六
周紫芝（宋代）

排天门，罗万戟。升三陔，祠泰一。旗幡幡，鼓吸吸。降赤霄，下瑶席。

泰一徕，景贶集。岁三登，连八极。五臣相，宇宙一。神降临，罔不吉。

神言归，恍兮惚。愿寿公兮报公德。
沁园春
许有壬（元代）

四海之间，难弟劣兄，白头二人。记昌期瑞旦，行年在卯，善门余记，维岳生申。

科第佳名，祠宗优秩，常奉天香降紫宸。身通贵，只贫安分定，老益书亲。

简编不负辛勤。羡进德扬名迈等伦。任家无厚积，融融度日，诗多好句，蔼蔼回春。

明月清风，交梨火枣，竹里行厨脯擘麟。吾何事，但问花携酒，专竞芳辰。
上赵少师
徐积（宋代）

义高德厚贤在躬，进荣退美光初终。越有神明相元功，疾忧之初康宁中。

乃眷乃顾爰徂东，徒御虽寡人望雄。其高可仰厚可宗，兹行允美江淮风。

父老相呼告儿童，三朝无事繄厥忠。公谋公惠世所蒙，肆安于贾田安农。

温衣蔽体食饱胸，小攘大窃消奸凶。州牢县狱囚多空，欢心和气成年丰。

汝曹虽騃念所从，汝心汝貌加爱恭。薪蒸勿采米勿舂，亟歌屡舞驰省公。

有人昔与公车逢，汝阴颍尾洛与嵩。山有迹兮水有踪，水之鹤兮山之松。

一朝赐号逍遥翁，马资仆费官与供。汝曹努力吾老癃，公若再来勤筑宫。
送刘萱之道州谒崔大夫
刘长卿（唐代）

沅水悠悠湘水春，临歧南望一沾巾。

信陵门下三千客，君到长沙见几人。
过芜留咏
南野（宋代）

湖山梦不到襄闱，六载沈酣一出迟。
渔子能言飞渡处，市翁亲出溃师时。
权臣贵戚戈相藉，北桨南墙风背驰。
事逐孤鸿今已矣，年年水落荻芽肥。
绯桃碧桃秋开承黄丈折赠二枝诗以答之
屈大均（明代）

朵朵秋光照角巾，桃开多为白头人。红绯白碧持相媚，不使黄花不见春。
次韵王通叟
孔平仲（宋代）

春生湘浦即当还，穷览云山得据鞍。洒落文章终不俗，从容谈笑尚能欢。

千金骏马将辞主，一曲胡琴遂掩棺。世事相因古如此，谁知鲁国累邯郸。
行至罗江以代者爽期得史者书复还涪滨径走富乐山中借馆 其一
程公许（宋代）

瞻云日怀归，及瓜法当代。喜同绦鹰掣，翻作风鹢退。

誓言不可寒，幽赏夙所爱。但恐彼上人，雄辨费酬对。
次韵吴江陈学长送行二首
陈造（宋代）

白首诗书未亢宗，还纡墨绶揖王公。
玉堂金马拌身外，法护僧弥且眼中。
自诡嘘枯酬雅志，肯从束湿就奇功。
垂虹高士知心客，定信襟期出处同。
报恩寺
朱松（宋代）

道人足迹扫尘寰，坐看筇枝上藓斑。
豢得箨龙千就就，却教行水绕空山。
春贴子词·皇帝阁六首
司马光（宋代）

浮阳满野白溶溶，泽底山椒淑气通。
草木岂能知造化，一华一叶尽天功。
偈颂一一二首 其四十四
释清远（宋代）

腊月扇子功勋绝，浩浩凉风动寥泬。岂止炎蒸六月天，暂时与君解烦热。
偈二首
释端裕（宋代）

德山入门便棒，多向皮袋里埋踪。
临济入门便喝，总在声尘中踪没。
若是英灵衲子，直须足下风生，
超越古今途辙。
投魏先辈二首
刘应时（宋代）

长驱决文阵，眇古百战场。
朔风吹梅花，塞日淡无光。
一将功业成，千屯草木香。
高谈静寰宇，袖手归岩廊。
累累腰下印，奕奕眉间黄。
霖雨四海心，鼎鼐众口尝。
园林多胜事，岂久居其旁。
纵令猿鹤怨，出处庸何伤。
一丛花
佚名（宋代）

晓来寒露滴疏桐。
积书岩
弘昼（清代）

河北钟灵气，岩深蕴太虚。层山饶邃谷，石室为藏书。

秘轴云岚合，遗文苔藓余。茂先推博学，对此定何如。
阻水戏呈几复二首
黄庭坚（宋代）

月明遥夜见秋高，桂影依稀数兔豪。
散发行歌野田上，一樽可慰百年劳。
白云山
孙蕡（明代）

白云山下春光早，少年冶游风景好。载酒秦佗避暑宫，踏青刘鋹呼鸾道。

木棉花落鹧鸪啼，朝汉台前日未西。歌罢美人簪茉莉，饮阑稚子唱铜鞮。

繁华往似东流水，昔时少年今老矣。荔子杨梅几度红，柴门寂寂秋风里。
题安阳山
赵伾（宋代）

突兀当空势不群，崭然头角起祥氛。毗陵自古多英傪，可信孤峰解主文。
洞霄宫
释智圆（宋代）

萧洒绝尘迹，虚廊画列仙。洞灵潜彻海，山峭欲奔天。

松古巢高鹤，庭闲涌异泉。长生如有术，谁复叹流年。
浪淘沙·其六
刘禹锡（唐代）

日照澄洲江雾开，淘金女伴满江隈。
美人首饰侯王印，尽是沙中浪底来。
黄广文为仆趣装
吴与弼（明代）

客子去莫留，故人情不浅。离合焉足论，事业宜加勉。

恒令此志存，会见长材展。贤圣以为师，任重而道远。
侣台弟以悼妻哭子诗索和，憔悴婉笃，情有不能已者，余欲发乎情而裁之以义也，辄有是作
赵俞（清代）

至痛君难割，前型我所师。延陵于礼合，奉倩太情痴。

尚有君亲重，休为儿女悲。节哀宜引义，不敢再题诗。
送侄迈赴河间令
苏辙（宋代）

老去那堪用，恩深未敢归。
谁能告民病，一一指吾非。
尔赴河间治，无嫌野老讥。
仍将尺书报，勿复问从违。
月湾癖地山中诛芭归隐怡如赋诗次韵赞决
徐瑞（宋代）

一去山中廿二年，重来有约意茫然。
穷居笑我顽同石，文事多君彩印根。
今日开山作宗祖，向来弹铗等风烟。
馀龄胜喜游从乐，更结青鸟白鹤缘。
蓦山溪（北观避暑次明叔韵）
李之仪（宋代）

金柔火老，欲避几无地。谁借一檐风，锁幽香、愔愔清邃。瑶阶珠砌，如膜遇金篦，流水外，落花前，岂是人能致。

擘麟泛玉，笑语皆真类。惆怅月边人，驾云軿、何方适意。么弦咽处，空感旧时声，兰易歇，恨偏长，魂断成何事。
鹧鸪天·别恨妆成白发新
辛弃疾（宋代）

别恨妆成白发新。空教儿女笑陈人。醉寻夜雨旗亭酒，梦断东风辇路尘。
骑騄駬，籋青云。看公冠佩玉阶春。忠言句句唐虞际，便是人间要路津。
浯溪碑
蔡说（宋代）

生非耀□欲争雄，发见英华□自中。
□秉湘东千古笔，已思河北一时躬。
忠肝义胆平□□，铁画银钩大纪功。
尊主□□□子事，晞颜志节亦颜同。
不寐
孙应时（宋代）

索居在村坰，水陆走通津。
半夜有棹歌，鸡鸣语行人。
中年近少睡，耿耿多达晨。
外物非所念，颇复念我身。
圣贤不敢欺，久大在日新。
人生会有役，安得辞苦辛。
贺新郎·风露驱炎毒
刘克庄（宋代）

风露驱炎毒。记仙翁、飘然谪堕，吹笙骑鹄。历历汉初秦季事，山下瓜犹未熟。过眼见、群雄分鹿。想得拂衣游汗漫，试回头、刘项俱蛮触。斫鲸脍，脯麟肉。越人好事因成俗。拥遨头、如云士女，山南山北。问讯先生无恙否，齐鲁干戈满目。且游戏、扶胥黄木。不是世无瓜样枣，便有来、肯饱痴儿腹。聊举酒，笑相属。
灵岩
李迪（宋代）

灵岩山势异，金地景难穷。
塔影遮层汉，钟声落半空。
千峰罗雉遮，万仞耸屏风。
飞鹤来清窦，刳鱼挂古桐。
名曾参四绝，封合亚三公。
势彻河壖远，形差岳镇雄。
仙闾邻峻极，日观伴穹崇。
邃洞连蓬岛，重峦凿梵宫。
望应销俗虑，登喜出尘笼。
献寿嵩衡竝，分茅海岱同。
艮方标出震，午位对升中。
岚滴晴烟碧，崖铺夕照红。
巍峨齐太华，奇胜敌崆峒。
炼句共诗客，模真怯画工。
天孙分怪状，神化结全功。
吟赏慵回首，云泉兴愈隆。
沧江夕照
陆允馨（明代）

晚霞浮日锁蒹葭，红翠痕深燕尾沙。帆影挂云穿岸柳，渔歌随棹度江花。

翩翩暮霭凌孤熃，远远疏林集暝鸦。回首江天烟景好，白蘋洲畔欲移家。
十八滩 其一
顾文渊（清代）

荒荒异县经万安，毒雾散影分林峦，暮愁雨宿朝风餐。

前途遥数十八滩，一滩一险俱心寒。
吴淞江
蒋堂（宋代）

江人见我谓谁何，行李无羁野意多。
六幅青帆趁潮去，一樽白意扣舷歌。
沙边历历辨云树，岛外溅溅弄月波。
兴尽归来还更喜，舞鸥相送入烟萝。
府试丹浦非乐战
李频（唐代）

自古为君道，垂衣致理难。怀仁须去杀，用武即胜残。

毒帜诛方及，兵临衅可观。居来彭蠡固，战罢洞庭宽。

雪国知天远，霜林是血丹。吾皇则尧典，薄伐至桑干。
闲居七首 其六
陆游（宋代）

生计淡无味，终焉乐有馀。灌畦亲抱瓮，种秫学拈锄。

择木翔归鸟，临渊聚戏鱼。地偏心更远，靖节爱吾庐。
赋应斋卷后
林宗放（宋代）

软红尘里独君醒，拂袖归来醉六经。
白雪阳春真寡和，高山流水要人听。
平生艺圃头将白，依旧昭亭眼最青。
莫问培见恣鹏运，只须隐几送鸿冥。
寄柳道传黄晋卿两生
方凤（宋代）

盈盈黄菊丛，栽培费时日。
依依五丝瓜，引蔓墙篱出。
于今想新花，于今长秋实。
花实岂不时，灌溉尚期密。
毋令根荄伤，委弃等藜蒺。
答圣俞莫饮酒
欧阳修（宋代）

子谓莫饮酒，我谓莫作诗。
花开木落虫鸟悲，四时百物乱我思。
朝吟摇头暮蹙眉，雕肝琢肾闻退之。
此翁此语还自违，岂如饮酒无所知。
自古不饮无不死，惟有为善不可迟。
功施当世圣贤事，不然文章千载垂。
其余酩酊一尊酒，万事峥嵘皆可齐。
腐肠糟肉两家说，计较屑屑何其卑。
死生寿夭无足道，百年长短才几时。
但饮酒，莫作诗，
子其听我言非痴。
春日杂兴十五首 其一
华镇（宋代）

季冬岁云暮，玄冥肃寒威。浓云蔽白日，朔风戾天飞。

霜华昼不消，木冰粲琼枝。河汉凝以冱，松竹惨萎蕤。

豺虎有饥色，况乃狐兔微。朝阳汎春光，黄雀鸣华榱。
好事近
韩淲（宋代）

三叠古藤阴，自笑无能为役。千载和陶新曲，了非仙非释。

影徒随我月徘徊，风叶露华湿。瓮下是成真逸，醉令人思毕。
和吴清叟吴江岁晚书怀
卷刚中（宋代）

雪消残腊净无尘，官柳溪梅欲试新。
星籥暗移惊客梦，帝阍高试际昌辰。
补天炼石曾无计，却日挥戈正在人。
莫效儿曹念刚卿，酒杯书卷足相亲。
留题天目尊师，并题苍古诗卷
张昱（元代）

苍古仰闻君一语，当时岩壑顿生春。承恩屡入九重殿，出对尝先十七人。

中使饭传诸宝器，内庭坐赐杂花茵。自天沛泽诚稀遇，拜舞还山洗幻尘。
拟高青邱梅花诗九首 其七
陈世济（清代）

寂寂蓬门静与依，琼姿照处遍生辉。笑凭栏侧珠钿委，睡起花间翠羽飞。

几度霜威还是好，一番风信未全稀。林逋去后诗零落，惆怅孤山独鹤归。
广陵道中
许浑（唐代）

城势已坡陀，城边东逝波。绿桑非苑树，青草是宫莎。

山暝牛羊少，水寒凫雁多。因高一回首，还咏黍离歌。
摘得新
皇甫松（唐代）

摘得新，枝枝叶叶春。管弦兼美酒，最关人。平生都得几十度，展香茵。

酌一卮，须教玉笛吹。锦筵红蜡烛，莫来迟。繁红一夜经风雨，是空枝。
寄题龙溪黄氏璞园学舍园在黄石斋先生邺山书院之旁
朱休度（清代）

有明熹庙壬戌科，先公典试人材多。漳浦黄公出门下，匣开虹见腾太阿。

海南砚果读书种，凛凛气节坚不磨。传道邺山讲学处，堂三亭五流弦歌。

百年旧基废复举，先型遗爱神人呵。乃有江夏令兄弟，闻风兴起勤规摩。

增置园亭作学含，分岩绝壑依陂陀。兹山奇丽富景色，背负峰面横江波。

朱明洞开返照入，赤城标建晴霞拖。翠叠红稠锦绣谷，武夷九曲无或过。

呜呼黄公生逢百六运，不废礼乐因干戈。三易群经有述作，疏说贯串祛其讹。

况今清晏尚儒术，礼门义路平不颇。后生游谈但束阁，谁溯后海穷先河。

璞园之作志景仰，用意非独耽烟萝。学比登山互鞭策，工得居肆群切劘。

连屋之书拂云树，讵让山林人姓何。我少失学老而悔，诵芬咏烈渐颜酡。

万里题诗感离索，梦入幼塾还嘉禾。焉得双翅奋闽海，游焉息焉安乐窝。
薰香
许雷地（清代）

时样衣新制五铢，香焚百合拥猊炉。薰笼斜倚垂红袖，芳泽长留袭紫襦。

沈水自应胜兰芷，涉江何用采蘼芜。芬芳竟体人如玉，金粟前身是也无？
东阳道中闻杜鹃
刘宰（宋代）

万里云山路渺茫，车轮竟日往来忙。
凭君一语成归去，知杀儿时射四方。
延平汤使君惠双溪楼记跋以小诗
刘克庄（宋代）

吾评此记前无古，历历溪山在目中。
潦后数椽谁朴斩，云间千目忽青红。
比滁亭笔尤高简，与洛桥碑角长雄。
父老皆云侯苦节，咄嗟幻出化人宫。
灯夕在平陆感旧三首 其一
王翰（唐代）

曾向斜街寄醉眠，燕城回首几经年。风柔广陌灯初挂，云散仙台月正悬。

吟笔欲挥诗唾玉，舞裙才动步生莲。而今寂寞扬雄宅，独对长檠雪满毡。
丑石
宋庠（宋代）

磊落离幽壤，沈潜莫记年。
支机形迥出，蕴玉势相连。
空穴云犹抱，坳纹溜欲穿。
虎蹲休怯射，羊叱待逢仙。
峭拔希千仞，参差异一拳。
讵闻轻宋璞，可要逐秦鞭。
翠峙晴轩影，寒生晓槛烟。
到公棋未胜，张颢印虚传。
齐碣思閒馆，圯桥意旧编。
何当成五色，鍊质补娲天。
惜酴醾
韩维（宋代）

天意再三珍野艳，花中最后吐奇香。狂风莫埽残英尽，留与佳人贮绛囊。
醒默居士歌
晁迥（宋代）

白氏先生耽醉吟，衔杯洒翰恣欢心。樽空才尽若为计，释闷遣怀功未深。

愚称居士名醒默，清思忘言求妙德。习此功成道更高，不到诗魔兼酒惑。
岁华
陈与义（宋代）

岁华日已凋，飞叶鸣古瓦。
白头倚危槛，高旻覆平野。
遥瞻疏柳倚，下有清溪泻。
三春既繁丽，九秋亦潇洒。
平生万事过，所欠茅一把。
山川郁日夕，有抱无与写。
赋诗老不工，开篇咏风雅。
林宗伯见示春曹即事诗依韵奉答
林尧俞（明代）

一别都门十六霜，重来人识老春坊。
词林旧例呼前辈，兰省新衔进左堂。
未览文移先画押，才传云板便归房。
绿阴清昼支颐坐，时见流莺出苑墙。
登榆林城
谢榛（明代）

凭高望不极，天外一鸿过。万岭夕阳尽，孤城寒色多。

芦笳满亭堠，羽檄度关河。遥忆龙庭士，严霜正荷戈。
过盖竹作二首 其二
朱熹（宋代）

浩荡鸥盟久未寒，征骖聊此驻江干。何时买得鱼船就，乞与人间画里看。
摄鼓院
任希夷（宋代）

分曹正在壁门东，兼假犹惭两院通。
谏鼓无声谁讼枉，匦函有院为平戎。
柳分御路晓烟碧，花绕宫墙初日红。
退食心间了无补，西风吹影鬓如蓬。
澄江诗社赋得斩白蛇剑
张端（元代）

芙蓉秋水湛青萍，曾伴高皇起沛亭。蛇断恍闻神妪泣，人传疑带鲍鱼腥。

山河帝业凭三尺，雷电龙光护百灵。却笑丰城深瘗土，精英空射斗牛星。
入涌泉道中
程师孟（宋代）

穷冬未见六花飘，春意微微动柳梢。
千丈龙形蟠暮岭，一条虹影落溪桥。
阊门飞跨何清泚，茂苑繁雄未寂寥。
切幸早归频出郭，西山隐客不须招。
和德卿雪
刘涛（宋代）

南华香火是真依，不学呼鹰雪打围。梁苑旧游荒径改，颍滨新打綵笺飞。

春生东阁酣朝饮，寒入西邻泣夜机。梦寐扁舟钓江水，重嗟白发此心违。
洞庭十二偈 其四
释怀深（宋代）

食时辰，粥饭精粗养病身。落苏苦荬今年少，谁念庵中瘦损人。
林下
范淑（清代）

竟日碧云下，默坐已无暑。凉风自何来，绿竹动清渚。

好鸟歇幽林，梳翎复自语。不知下有人，此心静如许。
偈二十四首 其五
释守卓（宋代）

二月桃花红，三月李花白。要调满庭芳，须会十八拍。
过花田偶赋
谷氏（明代）

美人重忆粤江前，草色虫声思暗然。玉匣已凋宫井冷，土墙仍在野狐眠。

一尊浊酒愁中醉，几曲清歌梦里传。最惜芳魂千载后，姓名依旧在花田。
竹
宋祁（宋代）

除地墙阴植翠筠，织茎润叶与时新。
赖逢醉日终无损，正似得全于酒人。
赠琴客陆元章
白玉蟾（宋代）

手持一枚寒水晶，十指击戛如玉鸣。
曲弹白雪阳春调，调有高山流水声。
松梢鹤唳恰夜半，寒烟寂寂风泠泠。
纸衾瓦枕冷如水，展转无梦睡不成。
起来搔首抚一阕，吟罢满山秋月明。
次仲甄韵二首
李流谦（宋代）

恻剥风枝恨，若为开我颜。
索居诗社废，多病酒杯悭。
本自便三迳，何曾梦九关。
临溪问鱼乐，知我是青山。
晨起
陆游（宋代）

青青水中萍，粲粲墙下草。
开岁才几时，已叹春事老。
鸣禽傍窗户，怪我倦幽讨。
长吟感人怀，病枕起亦早。
下床呼獠奴，浩荡恣洒扫。
绿阴列苍石，芳樽得频倒。
客来但与饮，谈天有何好？亦莫雕肺肝，吟哦学郊岛。
以梅送王尉
方岳（宋代）

雪涧偶逢山泽癯，相携茅屋寻团蒲。
古心不为世情改，老气了团流俗徒。
三读离骚多楚怨，一生知已只林逋。
诗成不值渠为伴，持醉主人双玉壶。
武山玩月
黄经（明代）

刁斗寂无声，银蟾夜自明。林风吹短鬓，秋气肃孤城。

漫作刘琨啸，仍含庾亮情。楼头笳鼓曲，曲曲乐升平。
迁居
郭祥正（宋代）

殊方留滞客，迁馆避諠哗。破榻依寒竹，疏窗对晚花。

燕归疑识面，鸟噪默怀家。囊橐无书卷，新愁有五车。
南园雅集分得陪字
梁韡（明代）

白社偏从郭外开，才人宴集碧云堆。铿锵金石同敲句，潋滟葡萄共举杯。

风月拉为元亮侣，溪山招得谢安来。时光荏苒年将换，何吝林泉一笑陪。
卜算子
佚名（宋代）

你为情多泪亦多。
颂古一百二十一首
释宗杲（宋代）

利刃有蜜不须舐，虫毒之家水莫尝。
不舐不尝俱不犯，端然衣锦自还乡。
酹江月（寿二月初二）
黄人杰（宋代）

年时今日，御双凫曾到、蓬壶方丈。元是王孙生此夕，红紫娇春成行。数曲栏干，一双蓂荚，正傍瑶阶长。风帘斜处，有时新燕来往。

犹记不住称觞，挥毫著语，更与书扁榜。转首还逢汤饼客，景物依然和畅。待赋新词，说些消息，教倩飞琼唱。南班虚席，看随丹诏东上。
代书寄成父
赵蕃（宋代）

已作南山半月留，欲行更复待新秋。
不知几日潮当发，可及沙头一醉不。
定林寺
周燔（宋代）

定岩坐听松声好，德水行穿竹影斜。
无限世间幽绝处，天工分付与僧家。
镇江多景楼次刘改之先生韵
谢肃（明代）

一剑南方定九州，秪今风景不生愁。山标万里朝天望，江洗中原被发羞。

绿树马嘶阳羡道，青云鹤唳广陵楼。两京巡狩须过此，长见飞龙挟綵舟。
闽中秩满一首
苏籀（宋代）

蛮府同僚问字奇，老成衣钵旧箴规。
飓内不讶飞黄雀，汙渎犹将贷病鸱。
前日幕谋非妙伎，今时民瘼愧良医。
径从南浦携书笈，吉贝裳衣皂帽帷。
宿石门驿闻马嘶
戚继光（明代）

伏轼长嘶动石门，时艰满目几消魂。
非干冀北空群久，羁靮年来苦渐繁。
潼川孙监税挽诗
魏了翁（宋代）

平地九折坂，通天一片心。宁甘门肮脏，不与俗浮沉。

方授纵横对，忍闻虞殡音。平都秋月白，精爽伴王阴。
浔阳春三首（元和十二年作）。春生
白居易（唐代）

春生何处暗周游，海角天涯遍始休。先遣和风报消息，

续教啼鸟说来由。展张草色长河畔，点缀花房小树头。

若到故园应觅我，为传沦落在江州。
题胡府判赵生山水卷
曹伯启（元代）

画名无言诗，所贵存天和。包含物之理，方外物可摩。

赵君图画物，前辈诚无多。吴缣二三尺，意马挥干戈。

画水有清意，凉风皱微波。画山无著色，岱宗夫如何。

浮图寺之表，舴艋岩之阿。披图一回首，逸兴高嵯峨。

纷纷名利人，尘土双鬓皤。我亦在其间，岁月空蹉跎。

林泉有馀兴，从此归渔蓑。
七夕书事
谢薖（宋代）

烧烛留今夕，衔杯忆故年。风前失二士，句里问三玄。

随分瓜蔬设，占星古老传。不须文乞巧，只有直如弦。
大梵寺前对月
洪朋（宋代）

仙桂月团团，支提独夜寒。星稀更云敛，露下觉衣单。

须信天宫迥，谁言世界宽。三生旧游衍，一见一盘桓。
寄玉溪林逢吉六首
戴复古（宋代）

问君那向城中住，赖有清风濯市尘。
门外数根杨柳树，细看别作一家春。
辘轳金井·青溪夜泛，遇雨。和次山，叠前韵
吴庆焘（清代）

玉浆冰髓。沁新凉、江令宅边筵启。璧月难窥，怅烟笼秋水。

乌篷启倚。恰点滴、碎珠衣坠。一棹觥船，分明载得，六朝情泪。

齐梁故宫尽圮。剩颓垣断瓦，苔绣轻洗。玉树歌残，竟凄凉如此。

桑田海徙。听筝响、怕调银字。界甚鸿沟，教人梦断，昆明池里。
秋日戏咏铁马四首 其一
邓云霄（明代）

房星坠地逢欧冶，炼出青骢与紫骝。匣里双龙曾并铸，云中八骏许同游。

㧿金喷玉秋偏急，振鬣嘶风夜不收。似有寒声应刁斗，巡边戈甲几时休？
江夏酬高崇节
罗隐（唐代）

腊雪都堂试，春风汴水行。十年虽抱疾，何处不无情。

群盗正当路，此游应隔生。劳君问流落，山下已躬耕。
和题泽民庙
赵希逢（宋代）

落霞晴云淡白黎，何人清梦绕山溪。
邯郸枕上占炊黍，审雨堂中慰望霓。
血食不随今古变，洪休直与国家齐。
乞灵仆仆纷行客，得意都忘筌与蹄。
鹊桥仙（上张宣机）
赵长卿（宋代）

云峰初敛，秋容如洗，庭院金风初扇。葱葱佳气霭侯门，信天上、麒麟乍见。

祝君此去，飞黄腾踏，日侍凝旒邃冕和羹调味早归来，坐看取、蓬莱清浅。
桐江闲居作十二首 其四
贯休（唐代）

不问赓桑子，唯师妙吉祥。等闲眠片石，不觉到斜阳。

独自收槠叶，教童探柏瓤。王孙莫指笑，淡泊味还长。
閒咏二首
姜特立（宋代）

手植山松二十年，只今翠色已藏烟。
百年未尽终当见，雾鬣风髯上拂天。
水调歌头（甲辰皖山寄治中秋招客）
郑雪岩（宋代）

甫营亭子小，花柳斩新栽。衰翁余暇，何妨领客少徘徊。堪叹人生离合，恰似燕莺来往，光景暗中催。芦荻晚风起，明日满沙堆。

去年秋，如此夜，有谁陪。欲挽天河无路，满眼总尘埃。未了痴儿官事，行止从来难定，又趣到苏台。不作别离句，共醉十分杯。
长老凤师新作四照亭以其环顾洞彻无纤翳碍目
强至（宋代）

大士安禅外，孤亭旷望中。
物无形可遁，心与境俱通。
日月光应倍，江山气更雄。
宁须面壁坐，到此即观空。
暑夜泛舟
陆游（宋代）

暑气方然一鼎汤，聊呼艇子夜追凉。
微风忽起发根冷，阙月初升林影长。
渐近场中闻笑语，却从堤外看帆樯。
超然自适君知否？身世从来付两忘。
刘宗元索余赋愚谷古人以愚自命及命人者多矣
彭龟年（宋代）

以愚名谷意何如，肯以愚溪认作吾。
天地中间有真我，萧然陋巷不关渠。
赠故大同府节判魏张公祝入祠七十韵
卢楠（明代）

魏博富才薮，储英断幽显。金璞无留精，虎豹澄视眄。

文章两汉际，墨迹苍颉篆。多贤信足徵，特秀殊异撰。

张公真天人，弱冠负婉娈。凤毛何翩跹，孤啸绝㟞嵃。

矫然云空翮，似共扶摇抟。远器讵可识，栖栖徂苍畎。

腹存五经笥，身与六艺卷。叔孙礼犹尊，毛公《诗》放衍。

桃李垂映春，芜秽屡摧揃。庭草有馀姿，园葵复开展。

李膺县龙门，侯巴激绳勉。有母老且贫，负米不惮缅。

北堂或寝忧，视食脸必泫。夜坐宁解衣，晨兴忘孱愞。

仲由晚升堂，曾参力亲勔。岂不怀旷逸，所愧斯道舛。

操觚赴风檐，论议浮云捲。天地岂毫末，万物皆䵷黾。

挥霍断鹄剑，络绎如瓮茧。九河一奔决，笔力与深浅。

贾谊魁大庭，郤生逼众选。春雨湿荷衣，秋风醉华宴。

领教即同州，文旆辞御辇。凄其燕坐毡，寂寞公堂鳝。

盘中长苜蓿，衣上生苔藓。整饬文字宗，手足成宿胼。

乙科连佳士，芳声捷银匾。铨曹籍哲行，圣意亲眷缱。

制可决宸衷，衔命理东兖。淮南多宾客，河间讨坟典。

枕中鸿宝书，礼经得细阐。其王似太宗，英睿天潢演。

虬须多潇洒，虎步遗芳䠄。设醴延穆生，骈罗出禁脔。

谨介控豪侠，挥金㓗筐𥮏。王赐金字牌，旌忠古所鲜。

为擢云州判，馈运百里转。甬道达交河，军声赫桓狝。

落日单于营，秋风北马垷。漠漠黄沙碛，萧萧大旗搴。

颇似潇湘贤，关中息馀喘。武宗践祚初，逆瑾恣骄蹇。

泰阿失金柄，宝鼎窃玉铉。阉奴事私谒，日请太仓廯。

公气时益振，那避祸横罥。按剑雄四视，意欲铲叠巘。

奸回沮颜色，谅直非顾遣。董卓卒燃脐，李斯叹黄犬。

乾坤扫氛翳，社稷清沈湎。解绶赋归田，衡门适游偃。

王公枉驾过，俛视若蝘蜒。骅骝宜垂耳，鸾鹤易摧殄。

汨没漳水涯，沉绝庙堂琏。凤雏翔长云，玉树落萧𦭶。

佳婿李光禄，乘龙笃嬿婉。后代乃贤豪，森森尽碧碝。

道盛人难忘，有司累交荐。县室列神灵，雕楹虚坛墠。

窈窕映丹青，炜煌杂黝墡。春秋恪骏奔，陟降立有覸。

玉貌虽匪殊，德音谁能戬。门墙歉分席，饱闻弟子善。

夙期傥相亲，何必同笑𠻤。哀赠起悲风，远怀泪若洗。

长吟薤露篇，少谢蒿里饯。久稽浔阳囚，号泣思徒跣。

伏枕缠捆拳，挺身畏戈戭。江海苟不竭，笔削太史编。
青阳洞天呈青阳主人曾少裕
利登（宋代）

两崖苍苍峭天柱，停策崖边唤舟渡。青巾羽客打舟来，惊起灵蛇绝溪去。

千年神浆不自惜，万里晴天安得雨。但见飞流落半空，空中此水来何处。

岩下犹涵太古泉，安知上不通银浦。苍藤半湿苔藓昏，石罅无根迸孤树。

洞门一隙仅通人，可惜凿空开洞府。乾坤明晦自有时，突然栋宇那非数。

开辟岂无人到来，岩崖尚绝猿猱路。先生朝昏息丹岩，万壑归心心不语。

瑶磬一声天壁寒，白云紫雾惊相顾。
偈颂九首
释如净（宋代）

打破黑漆桶，十方空索索。
不受灵山记，安居大圆觉。
玉笥山留题
徐铉（宋代）

仙乡会应远，王事知何极。征传莫辞劳，玉峰聊一息。

形骸已销散，心想都凝寂。真气自清虚，非关好松石。

九仙皆积学，洞壑多遗迹。游子归去来，胡为但征役。
绍兴祀九宫贵神十首
佚名（隋代）

于昭毖祀，周旋有容。
历阶将事，赵进鞠躬。
改步如初，没阶弥恭。
左城右平，陟必雍雍。
嵩山二十四咏 其二 黄盖峰
楼异（宋代）

一片黄云驻不飞，中天帝子欲何知。不须更问玉人事，自有嵩高峻极诗。
行至罗江代者爽期得史者书复还涪滨径走富乐
程公许（宋代）

淋浪一日雨，浩荡千岩秋。
莞彼石涧水，奔霆撼林丘。
须臾忽敛缩，幽咽锵琳璆。
混混须有本，万古江河流。
潘龙游喜神赞
白玉蟾（宋代）

龙章凤姿，既非嵇叔夜。
燕颔虎颈，又非班定远。
机鸣籁动，听其自然。
虚心何物，何增何损。
花满一壶春色好，半班顿露与人看。
次韵王宣甫催梅
许及之（宋代）

犯寒时访岁寒姿，经闰何缘却后期。珍重故人勤问讯，剪裁新意作催诗。

一阳潜与飞灰动，九奏深凭画角吹。莫遣诗筒成断绝，日来频为起愁思。
战城南
宋无（元代）

汉兵鏖战城南窟，雪深马僵汉城没。
冻指控弦指断折，寒肤著城肤皲裂。
军中七日不火食，手杀降人吞热血。
汉悬千金购首级，将士衔枚夜深入。
天愁地黑声啾啾，鞍下髑髅相对泣。
偏裨背负八十创，破旗裹尸横道旁。
残卒忍死哭空城，露布独有都护名。
书昌谷集后四章 其一
何栻（清代）

天矫赤虬子，飞下天之衢。帝成白玉楼，手板来传呼。

始知天上白，不读白间书。神仙不可学，学之使白愚。

含冲抱元寂，坐令神智枯。班班香案吏，中有才白无？
偈颂五十一首 其四十七
释大观（宋代）

春色融融，花气濛濛。六窗俱不钥，当处不留踪。危栏同遍倚，身在寂寥中。

几欲全提先漏泄，滑唇黄鸟弄春风。
中春雨后元棫岗学博共游鸿指园 其二
柯辂（清代）

三载宦游客，栖迟在海东。发从今日白，花似去年红。

景物逍遥外，乾坤俯仰中。吾生几两屐，雪爪倦飞鸿。
自铅山归上饶途中感与
陈文蔚（宋代）

来时积雪归途熟，暗中流换惊时节。
所幸康宁九十亲，依然堂上垂华发。
随意何当足甘旨，斑衣日戏慈颜悦。
丈夫事业有用舍，穷通不能必分别。
直须用和随处处，无徒潇洒送日月。
嗟嗟世人泣岐路，东乡久哉吾计决。
终当练马扶桑树，车行万里谁能遏。
慷慨自奋歌此章，老去不知情激烈。
挽族父承务郎衡之三首
陈著（宋代）

人物瑞丹霞，翛然绝点瑕。
宽心无厌客，急义不谋家。
一室琴棋画，四时风月花。
晚来满山菊，消得澹生涯。
赵仲永和东坡汝阴雪诗并举赵德麟赈济故事见示遂次其韵
王十朋（宋代）

不作秦人视越人，深怜里舍甑生尘。恨无广厦容寒士，安得洪生煖曲身。

草木照人俱有艳，珠玑满地不忧贫。凭谁扶取浮云破，莫待功成始放春。
寄潘致虚
项安世（宋代）

长忆潘居士，相望今几州。
生涯温饱未，故旧往还不。
问讯凭双鲤，观身渺一沤。
湖南元好住，吾欲具扁舟。
稽山客怀
刘文炤（清代）

江东风景近如何，十里钱塘倚棹过。白发每从愁里尽，青山偏是客中多。

攒宫草没冬青死，禹庙碑倾古字磨。独有若耶溪畔女，秋来犹唱旧吴歌。
摊破浣溪沙
贺铸（宋代）

湖上秋深藕叶黄。清霜销瘦损垂杨。洲嘴沙斜照暖，睡鸳鸯。

红粉莲娃何处在，西风不为管余香。今夜月明闻水调，断人肠。
书怀示友十首
陈与义（宋代）

我梦钟鼎食，或作山林游。
当其适意时，略与人间侔。
觉来迹便扫，我已不悲忧。
人间安可比，梦中无悔尤。
题寄伸仲先茔瞻云亭
葛胜仲（宋代）

衔哀负土记当年，白首来临涕泫然。宰树成行无鹿触，佳城卜吉自牛眠。

已乖綵服亲尝膳，犹幸纶封数漏泉。反顾云飞频怅望，孝诚宁愧斗南贤。
孙百川邀饮海棠楼楼在花中
游朴（明代）

海棠春醉上迷楼，楼上仙人尽日留。绛阙晨开云锦丽，蕊宫夜日火齐流。

三千红袖娇争舞，无数朱唇艳欲讴。却笑三郎独何事，一枝睡起不胜愁。
至开化里寿春公故宅
韦应物（唐代）

宁知府中吏，故宅一徘徊。历阶存往敬，瞻位泣馀哀。

废井没荒草，阴牖生绿苔。门前车马散，非复昔时来。
入南城遇老医言山阳旧事因成十六韵
袁桷（元代）

邂逅山阳老，相传事已讹。奸雄归草莽，天地入悲歌。

太守筹谋误，将军礼数苛。鞬櫜同下吏，驺御失前珂。

淟涊颜如此，凭陵事若何。比肩身肯辱，却立齿争摩。

水卷寒云甲，风挥白日戈。耳闻人作脍，眼见血成河。

翕霍同么子，仓皇类小皤。官车奔及马，妇女走乘骡。

自古儒冠忤，难将杯酒和。功成真草草，时至复峨峨。

漂母恩徒快，中郎咏未磨。遗屯迷鳖石，旧浴暗龙涡。

土沃村村麦，湖深处处荷。人生贵行乐，何必问铜驼。
庐陵黄炳筑亭所居侯山扁以赤松子自号赤松亭长之官鄂渚为赋诗
严粲（宋代）

仙人遗世不曾愁，但欲相期汗漫游。亭长祇今閒未得，南楼孤啸望神州。
使华亭
翁纬（宋代）

走清奔碧日潺湲，势与晴江远接连。
沙草碧侵区马路，岸花红湿钓鱼船。
烟生远店收寒雨，风起高梧咽暮蝉。
徐氏旧居人识否，渡南溪下白云边。
雨中二绝句 其二
项安世（宋代）

雨过山色青，风来水花白。不是风雨来，何因见颜色。
和先师宏智和尚五转位颂·匣里青蛇吼
释慧晖（宋代）

宝剑横斜天欲晓，洗净魔佛逼人寒。
匣中阴阴光生处，衲子徒将正眼看。
丙申五月游兴化西门上溪
蔡襄（宋代）

寻溪因过上溪游，雨后溪浑水乱流。
因傍堤松却飞盖，为闻山鸟轰鸣驺。
平田{禾罷}稏青云合，满谷芭蕉碧玉抽。
开济无功须早去，故时瓜陇有通侯。
和王宣义买菊栽二首
毛滂（宋代）

秋风有好色，寄在菊花团。
弛担知新主，临池得细看。
金房迎日秀，玉露作香寒。
独负东篱意，年来洒酒乾。